BSW – Για την Λογική και την Δικαιοσύνη

Η Συμμαχία της Ζάρα Βάγκενκνεχτ - Για την Λογική και την Δικαιοσύνη (γερμανικά: Bündnis Sahra Wagenknecht - Für Vernunft und Gerechtigkeit e.V., εν συντομία BSW) αποτελεί έναν πολιτικό σύνδεσμο εντός της κοινοβουλευτικής παράταξης της Αριστεράς στην Γερμανία, με στόχο την μετεξέλιξή του σε πολιτικό κόμμα. Ο σχηματισμός ιδρύθηκε τον Σεπτέμβρη του 2023 από μέλη της Αριστεράς με de facto επικεφαλής την Ζάρα Βάγκενκνεχτ και ο προσανατολισμός του περιγράφεται ως αριστερός σε κοινωνικο-οικονομικά ζητήματα και πολιτισμικά συντηρητικός, ενώ τίθεται και κατά της παγκοσμιοποίησης.

Πρόεδρος του συνδέσμου έχει οριστεί η Αμίρα Μοχάμεντ Άλι. Ο σύνδεσμος, αριθμεί 10 μέλη στην Μπούντεσταγκ. Σε διάφορες δημοσκοπήσεις φαίνεται να έχει μεγάλη απήχηση στο κοινό, και ειδικά στην πρώην Ανατολική Γερμανία. Χαρακτηριστικό του σχηματισμού είναι και η εναντίωση στις κυρώσεις προς την Ρωσία που επιβλήθηκαν μετά επιδείνωση της σύγκρουσης με την Ουκρανία, καθώς θεωρεί ότι προκαλούν γεωπολιτικές αναταραχές αλλά και οικονομικά προβλήματα στην χώρα. Για την στάση αυτή, η Βάγκενκεχτ κατηγορείται από μέσα, αναλυτές και αντιπάλους για φιλο-Ρωσισμό, κάτι που η ίδια η αρνείται.

Ίδρυση

Ιστορικό πλαίσιο 
Η Ζάρα Βάγκενκνεχτ, εξέχουσα αριστερή πολιτικός και πολύ δημοφιλής πολιτική φιγούρα στην χώρα της, αποτέλεσε ιστορικά μέλος της Αριστεράς και των προκατόχων της. Οι πολιτικές της θέσεις προσδιορίζονται γενικά ως αριστερές, όμως τα τελευταία έτη αντιτίθεται σε μία σειρά πολιτισμικών και κοινωνικών ζητημάτων με το κόμμα της. Συγκεκριμένα, αν και ήταν συναρχηγός της Αριστεράς από το 2015 έως το 2019, συγκρουόταν με άλλα μέλη του κόμματος, καθώς ήταν αντίθετη με την υποστήριξη σε χαλαρή μεταναστευτική πολιτική αλλά και σε διάφορες πολιτικές πολιτισμικού προοδευτισμού, ή όπως τον ονομάζει η ίδια αριστερο-φιλελευθερη πολιτική (links-liberale). Η μη στήριξη στις κυβερνητικές επιλογές όσον αφορά τα μέτρα της κρίσης του COVID-19 αλλά και η ουδέτερη στάση της ως προς την ρωσική εισβολή στην Ουκρανία το 2022, είχαν οδηγήσει σε εικασίες από το 2021 ότι θα έφευγε από το κόμμα της. Με τις συνεχόμενες επιτυχίες του ριζοσπαστικού εθνο-λαϊκιστικού AfD οδήγησε την Βάγκενκνεχτ να ισχυριστεί ότι ένα αριστερό λαϊκιστικό κόμμα, θα μπορούσε να ανταγωνιστεί το AfD. Διάφορες δημοσκοπήσεις σε Βρανδεμβούργο και Θουριγγία, έδιναν μία υποθετική τότε παράταξη Βάγκεκνεχτ σε ποσοστά 19.5% και 25% αντίστοιχα.

Ίδρυση 
Ο σύνδεσμος, καταχωρήθηκε επίσημα (eingetragener Verein) στο μητρώο συνδέσμων της Γερμανίας στις 26 Σεπτεμβρίου 2023, με έδρα την Καρλσρούη. Το καταστατικό καταχωρήθηκε στις 20 Ιουλίου 2023. Σύμφωνα με το καταστατικό, σκοπός του συλλόγου είναι η ίδρυση πολιτικού κόμματος ή η υποστήριξη υφιστάμενων κομμάτων, με συγκεκριμένο δηλωμένο στόχο του την συμβολή στην δημιουργία «ενός ισχυρού κινήματος διαμαρτυρίας ενάντια στην πολιτική που αγνοεί τις επιθυμίες και τα συμφέροντα των πολιτών», καθώς πολλοί άνθρωποι έχουν «χάσει την εμπιστοσύνη τους στην πολιτική» και δεν αισθάνονται πλέον «εκπροσωπούμενοι από κανένα από τα υπάρχοντα κόμματα».

Ο σύνδεσμος παρουσιάστηκε σε ομοσπονδιακή συνέντευξη τύπου στις 23 Οκτωβρίου 2023 από την πρώην κοινοβουλευτική αρχηγό του κόμματος Die Linke Αμίρα Μοχάμεντ Άλι, τους βουλευτές Ζάρα Βάγκενκνεχτ και Κρίστιαν Λέγιε, τον πολιτικό Λούκας Σκχόν και τον επιχειρηματία και επενδυτή πληροφορικής Ραλφ Σούικατ. Αυτοί αποτελούν και το διοικητικό συμβούλιο του συλλόγου. Την ίδια περίοδο, η Βάγκενκνεχτ και άλλα εννέα βουλευτές του Die Linke αποχώρησαν από το κόμμα, χωρίς όμως να αποχωρούν από την κοινοβουλευτική ομάδα. Ανακοινώθηκε επίσης η υποψηφιότητά του νέου φορέα στις ευρωεκλογές του 2024. Επιδιώκεται επίσης υποψηφιότητα για τις πολιτειακές εκλογές στις ομόσπονδες πολιτείες Βραδεμβούργο, Σαξονία και Θουριγγία, που θα πραγματοποιηθούν μέσα στο 2024. Το όνομα του συνδέσμου, που είναι προσαρμοσμένο στο όνομα της επί της ουσίας επικεφαλής Ζάρα Βάγκενκνεχτ, δηλώθηκε ότι θα είναι προσωρινό.

Σύμφωνα με το Tagesspiegel, το διοικητικό συμβούλιο του Die Linke ενέκρινε ψήφισμα ασυμβατότητας με τη νεοϊδρυθέν σύνδεσμο. Αυτό αποκλείει την ταυτόχρονη συμμετοχή στο κόμμα και στο BSW. Σύμφωνα με τον αρχηγό του Die Linke Μαρτίν Σχιντερβάν, τα μέλη του κόμματός του που προσχωρούν στο BSW θα πρέπει να διαγραφούν.

Παραπομπές